CELEX: 32021R1177
Language: hu
Date: 2021-07-16 00:00:00
Title: A Bizottság (EU) 2021/1177 végrehajtási rendelete (2021. július 16.) az (EU) 2015/408 végrehajtási rendeletnek a propoxikarbazonnak a helyettesítésre jelölt anyagként besorolt hatóanyagok jegyzékéből való törlése tekintetében történő módosításáról (EGT-vonatkozású szöveg)

2021.7.19.   
               
               
                  HU
               
               
                  Az Európai Unió Hivatalos Lapja
               
               
                  L 256/60
               
            
         A BIZOTTSÁG (EU) 2021/1177 VÉGREHAJTÁSI RENDELETE
         (2021. július 16.)
         az (EU) 2015/408 végrehajtási rendeletnek a propoxikarbazonnak a helyettesítésre jelölt anyagként besorolt hatóanyagok jegyzékéből való törlése tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 78. cikke (2) bekezdésére,
         mivel:
         
                     (1)
                  
                  
                     Az (EU) 2015/408 bizottsági végrehajtási rendelet (2) megállapította az 1107/2009/EK rendelet II. mellékletének 4. pontjában megállapított kritériumoknak megfelelő, helyettesítésre jelölt hatóanyagok jegyzékét. A propoxikarbazon azért került felvételre a jegyzékbe, mert úgy ítélték meg, hogy az 1107/2009/EK rendelet II. melléklete 4. pontjának második francia bekezdése értelmében a perzisztens, bioakkumulatív és mérgező (PBT) anyagként való besorolás három kritériuma közül kettőnek megfelel.
                  
               
                     (2)
                  
                  
                     Az (EU) 2017/1115 bizottsági végrehajtási rendelet (3) megújította ugyan a propoxikarbazon hatóanyagként való jóváhagyását, de nem helyettesítésre jelölt anyagként. Az új értékelés ugyanis nem erősítette meg az anyag perzisztenciáját, aminek következtében az anyag már nem felel meg a PBT-anyagként való besorolás két kritériumának. Ezért az anyagot az 540/2011/EU bizottsági végrehajtási rendelet (4) mellékletének B. részébe vették fel.
                  
               
                     (3)
                  
                  
                     mivel a propoxikarbazon a továbbiakban nem tekintendő helyettesítésre jelölt anyagnak, a félreértések elkerülése érdekében törölni kell az (EU) 2015/408 végrehajtási rendelet mellékletéből is, amely a helyettesítésre jelölt anyagokként besorolt hatóanyagokat tartalmazza.
                  
               
                     (4)
                  
                  
                     Az (EU) 2015/408 végrehajtási rendeletet ezért ennek megfelelően módosítani kell.
                  
               
                     (5)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az (EU) 2015/408 végrehajtási rendelet melléklete e rendelet mellékletének megfelelően módosul.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. július 16-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 309., 2009.11.24., 1. o.
         
         
            (2)  A Bizottság (EU) 2015/408 végrehajtási rendelete (2015. március 11.) a növényvédő szerek forgalomba hozataláról szóló 1107/2009/EK európai parlamenti és tanácsi rendelet 80. cikke (7) bekezdésének végrehajtásáról és a helyettesítésre jelölt anyagok jegyzékének létrehozásáról (HL L 67., 2015.3.12., 18. o.).
         
            (3)  A Bizottság (EU) 2017/1115 végrehajtási rendelete (2017. június 22.) a propoxikarbazon hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról (HL L 162., 2017.6.23., 38. o.).
         
            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).
      
      
         
            MELLÉKLET
            Az (EU) 2015/408 bizottsági végrehajtási rendelet mellékletéből törölni kell a propoxikarbazonra vonatkozó bejegyzést.